เอฟดับบลิวดี ใช้อี-เลิร์นนิ่ง สร้างตัวแทน
เอฟดับบลิวดี นำระบบอี-เลิร์นนิ่งพัฒนาหลักสูตร หวังสร้างตัวแทน 6,700 คนปีหน้า
25 ก.ค. 2559

เอฟดับบลิวดี นำระบบอี-เลิร์นนิ่งพัฒนาหลักสูตร หวังสร้างตัวแทน 6,700 คนปีหน้า
นายนิโคลัส ออสบอร์น ประธานเจ้าหน้าที่ สายงานฝึกอบรม บริษัท เอฟดับบลิวดี ประกันชีวิต เปิดเผยว่า บริษัทจะนำระบบอี-เลิร์นนิ่ง (e-learning) มาอำนวยความสะดวกให้ตัวแทนทั่วประเทศสามารถเรียนรู้หลักสูตรฝึกอบรมในมาตรฐานเดียวกันได้ตลอด 24 ชั่วโมง ซึ่งจะช่วยให้ตัวแทนสามารถให้คำแนะนำการประกันชีวิตและวางแผนทางการเงินแก่ลูกค้าได้อย่างมีประสิทธิภาพ
ทั้งนี้ บริษัทเชื่อมั่นว่า ระบบ e-learning จะช่วยสร้างตัวแทนฝ่ายขายที่ได้รับใบอนุญาตให้เพิ่มขึ้นอย่างมีนัยสำคัญ เพื่อรองรับการเติบโตที่รวดเร็วของกรมธรรม์ โดยตั้งเป้าเพิ่มจำนวนตัวแทนจาก 5,000 คน ในปี 2559 เป็น 6,700 คน ในปี 2560 นอกจากนี้ e-Learning จะช่วยสร้างความมั่นใจให้ตัวแทนพาร์ตไทม์เปลี่ยนมาเป็นตัวแทนแบบเต็มเวลาด้วย
นายนิโคลัส กล่าวว่า ปัจจุบันบริษัทมีเจ้าหน้าที่ฝึกอบรม 30 คน โดยจะพัฒนาหลักสูตรให้มีความทันสมัยอยู่เสมอ เพื่อให้ตัวแทนมีทักษะที่หลากหลายทันกับความเปลี่ยนแปลงที่รวดเร็วของสังคมโลก รวมทั้งบริษัทได้รับอนุญาตให้เปิดอบรมความรู้ผลิตภัณฑ์ประกันชีวิตควบการลงทุนที่บริษัทได้ด้วย
ด้าน นายฮาน เรดมาร์คเกอร์ ประธานเจ้าหน้าที่ สายงานตัวแทน กล่าวว่า ปัจจุบันบริษัทมีตัวแทนในภาคตะวันออกเฉียงเหนือ 600 คน จากหมด 5,000 คน และคาดว่าภายในสิ้นปีนี้จะมีตัวแทนในภาคนี้เพิ่มขึ้นเป็น 900 คน